SKRIFTLIG FORESPØRGSEL E-1694/02

af Erik Meijer (GUE/NGL) til Kommissionen

(12. juni 2002)

Om: Omlægning af den foreslåede motorvej Via Baltica i den nordøstlige del af Polen til en linjeføring gennem Biebrza-vådområderne med særdeles skadelige følger for naturfredningen

1. Kommissionen bedes bekræfte, at der er blevet fremsat forslag om en firesporet motorvej Via Baltica med henblik på åbning for biltrafik som et led i TINA-nettet i EU-ansøgerlandene, hvori

EU har investeret penge i Litauen og Letland, og at man i det allerseneste forslag vedrørende linjeføringen af Via Baltica i den nordøstlige del af Polen går ud fra, at motorvejen passerer nationalparken, der omfatter Biebrza-vådområderne, hvor der findes et vandrigt flodlandskab og en for Europa enestående dyreverden med bjørne, ulve, losser, storke, traner, ørne og bævere, samt at dette område afskæres fra de meget gamle skove i Augustowka og Knyszynska.

2. Er det rigtigt, at det oprindelige forslag om linjeføringen for Via Baltica i Polen var omstridt, fordi denne motorvej skulle passere nationalparken på den vestlige side, men at den tidligere polske regering har gennemført en omlægning via byen Bialystok, hvilket har skadelige følger for naturen, og at den nuværende polske regering frygter, at en ændring af den linjeføring, der tidligere var blevet forelagt EU, nu ikke længere vil være mulig, uden at man mister den nødvendige finansielle støtte fra EU?

3. Er der nu i mellemtiden blevet iværksat en procedure, som medfører, at det område, som Via Baltica skal gå igennem, mister sin status som fredningsområde, inden det med rette bliver opført på listen i Natura 2000?

4. Er Kommissionen rede til i samråd med den polske regering og om nødvendigt ngo'er at søge at finde frem til løsninger, som er i overensstemmelse med fællesskabsretsakterne om beskyttelse af biodiversitet, natur, miljø og landskab, og at gøre det klart over for den polske regering, at en ændring i de nuværende planer ikke er i modstrid med EU-politikken, men kun vil passe godt ind heri?

Samlet svarafgivet på Kommissionens vegne af Margot Wallströmpå skriftlige forespørgsler P-1648/02 og E-1694/02

(2. juli 2002)

TINA er et net til vurdering af transportinfrastrukturbehov, som blev udarbejdet i 1999. Dette net udgør på nuværende tidspunkt grundlaget for den tekniske tilpasning af Europa-Parlamentets og Rådets beslutning nr. 1592/96/EF af 23. juli 1996 om Fællesskabets retningslinjer for udvikling af det transeuropæiske transportnet (TEN-T)(1). Via Baltica er Corridor I, som er en del af den plan, der omfatter den paneuropæiske transportkorridor. TINA-nettet og Corridor-nettet overlapper til tider, hvilket er tilfældet med afsnittet Warszawa-Bialystok-Litauens grænse. Denne vej (som allerede findes) gennemløber nationalparken Biebrza.

Hvad angår finansiering fra Fællesskabet, ønsker Kommissionen at understrege, at der ikke er blevet givet finansiering fra Phare eller Ispa til anlæg af via Baltica gennem nationalparken Biebrza i Polen. Et sådant projekt foreligger heller ikke i planerne for hverken ISPA- eller PHARE-projekterne.

Fra et retligt synspunkt gælder fællesskabsretten først i ansøgerlandene fra tiltrædelsestidspunktet, men Kommissionen tilskynder kraftigt medlemslandene til at anvende og gennemføre bestemmelserne i miljøregelrammen i perioden op til tiltrædelse, navnlig Natura 2000-nettet. Dette net udvides også til at omfatte de nye medlemsstater, herunder Polen, efter tiltrædelse. Som det ærede medlem ved, sikrer Fællesskabets lovgivning om naturbeskyttelse at alternativer til sådanne type transportprojekter overvejes, hvis et område, der falder under Natura 2000-nettet, påvirkes.

Når det drejer sig om støtte før tiltrædelse stiller Kommissionen lignende krav som i Fællesskabets miljølovgivning. Disse krav skal overholdes, før et potentielt projekt kan modtage støtte. Dette indebærer bl.a. anvendelse af Rådets direktiv 97/11/EF(2). Endvidere skal ansøgerlandet også undersøge, om miljømæssigt følsomme områder, der senere kan tænkes at falde ind under habitatdirektivet(3) eller fugledirektivet(4) påvirkes.

Bestemmelserne i habitatdirektivets artikel 6 sikrer, at negative miljøpåvirkninger på følsomme områder tages i betragtning, hvis planer og projekter med sandsynlighed kommer til at påvirke disse områder. Pr. definition er miljømæssigt følsomme områder i naturen områder, som er blevet identificeret af de kompetente nationale myndigheder som steder, der skal udpeges, eller i Polens tilfælde, foreslås med henblik på Natura 2000-nettet, som fastsat i fugledirektivet og habitatdirektivet.

Polen har på nuværende tidspunkt endnu ikke færdiggjort en liste over sådanne steder.

Kommissionen mener derfor, at følgende type steder må betragtes som miljømæssigt følsomme områder, når det drejer sig om naturbeskyttelse:

a) steder der er opført på den seneste fortegnelse over vigtige fugleområder i ansøgerlandene og, hvis sådanne foreligger, tilsvarende mere detaljerede videnskabelige fortegnelser, som støttes af de nationale myndigheder

b) vådområder af international betydning, som er udpeget under Ramsar-konventionen eller som er berettiget til sådan beskyttelse

c) områder, for hvilke Bern-konventionen om beskyttelse af Europas vilde dyr og planter samt naturlige levesteder (artikel 4) gælder, navnlig steder, der opfylder kriterierne for smaragdnettet (the Emerald Network)

d) områder, der er beskyttet i henhold til national naturbeskyttelseslovgivning.

På grundlag af dette mener Kommissionen, at Polen bør tilpasse alle sine transportinfrastrukturprojekter, inkl. Via Baltica, til principper og procedurer i fællesskabsdirektiverne, inkl. habitatdirektivet og fugledirektivet, for at minimere påvirkningen af ethvert sted, der falder ind under en af ovennævnte kategorier. Polen bør også sikre, at der foretages en korrekt miljøpåvirkningsvurdering på linje med kravene i Rådets direktiv 97/11/EF.

(1) EFT L 228 af 9.9.1996.

(2) Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet, EFT L 73 af 14.3.1997.

(3) Rådets direktiv 92/43/EF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.

(4) Rådets direktiv 79/409/EØF af 2. april 1979 om beskyttelse af vilde fugle, EFT L 103 af 25.4.1979.